宿四望山下望廬山
作者：楊萬里
朝代：宋

paragraphs: 過湖見遠岫，澹若橫碧煙。
晨蔚動霽暉，春滋涵雨鮮。
人世那有此，必疑是廬山。
宿驚恍未定，欲問無暇言。
落日泊四望，諸峰森在前。
老夫急親指，舟子答果然。
平地起屏障，倚空開旗旜。
潜抱秀潤質，不露奇怪顔。
乃知名山尊，未與凡嶺班。
嚴重王公體，雍容德人賢。
何必出鋒銳，要駭俗子觀。
坐令我生敬，瞻仰忘憂端。
更待孤月出，開篷望晴巒。